Δείτε επίσης:  Γεώργιος Παπανικολάου

Ο **Γιώργος Παπανικολάου** (Γλυφάδα, 15 Αυγούστου 1977) είναι Έλληνας πολιτικός, δικηγόρος και Δήμαρχος Γλυφάδας από το 2014. Έχει διατελέσει ευρωβουλευτής (2009-2014) και πρόεδρος της ΟΝΝΕΔ (2004-2009). Είναι παντρεμένος με τη δικηγόρο Εύα Ντογιάκου και έχουν δύο κόρες κι δυο γιούς.

Βιογραφία
---------

Γεννήθηκε στις 15 Αυγούστου 1977 και μεγάλωσε σε μια πολύτεκνη οικογένεια – μαζί με τους γονείς του Παύλο και Σταματία και τα τρία αδέρφια του. Φοίτησε στο 3ο Γυμνάσιο - Λύκειο Γλυφάδας και σπούδασε Τμήμα Νομικής του Πανεπιστημίου Αθηνών. Παράλληλα με τις σπουδές του ανέπτυξε έντονη ενασχόληση με τα κοινά, εκπροσωπώντας τους συμφοιτητές του στα όργανα συνδιοίκησης του Τμήματος Νομικής και του Πανεπιστημίου Αθηνών. Η πολιτική δράση στα φοιτητικά του χρόνια ολοκληρώθηκε με τη θητεία του ως γραμματέας της ΔΑΠ – ΝΔΦΚ ΑΕΙ. Από τη θέση του επικεφαλής της φοιτητικής παράταξης, ηγήθηκε της νίκης πανελλαδικά στις φοιτητικές εκλογές του 2002, του 2003 και του 2004. 

Μετά την ολοκλήρωση των προπτυχιακών του σπουδών έδωσε εξετάσεις και έγινε δεκτός στο μεταπτυχιακό πρόγραμμα του Δημοσίου Δικαίου της Νομικής Αθηνών, ολοκληρώνοντας με επιτυχία τις σπουδές του δύο χρόνια αργότερα. Από το 2004 ασκεί δικηγορία.

Το καλοκαίρι του 2004 εξελέγη με μεγάλη πλειοψηφία στην προεδρία της ΟΝΝΕΔ, πολιτικής νεολαίας στην Ελλάδα. Το 2007, τα μέλη της οργάνωσης, από όλη τη χώρα, τον εξέλεξαν εκ νέου στην ηγεσία της, στο συνέδριο που διεξήχθη στα Καμένα Βούρλα, με ποσοστό 96%. Τον Νοέμβριο του 2009 αποχώρησε από την ηγεσία της ΟΝΝΕΔ, όντας έτσι ο μακροβιότερος πρόεδρος στην ιστορία της οργάνωσης. 

Τον Ιούνιο του 2009 εξελέγη στο Ευρωπαϊκό Κοινοβούλιο με τη Νέα Δημοκρατία. Ως ευρωβουλευτής υπήρξε μέλος των κοινοβουλευτικών επιτροπών «Πολιτισμού και Παιδείας» (CULT) και «Πολιτικών Ελευθεριών, Δικαιοσύνης και Εσωτερικών Υποθέσεων» (LIBE), στην οποία το 2013 εκλέχτηκε από τους συναδέλφους του ως συντονιστής για την ομάδα του ΕΛΚ. Επίσης, ήταν αντιπρόεδρος της διακοινοβουλευτικής επιτροπής Ε.Ε.-Χιλής και μέλος της διακοινοβουλευτικής επιτροπής για τις σχέσεις Ευρώπης-Λατινικής Αμερικής (EUROLAT). Παράλληλα, ήταν εισηγητής του Ευρωπαϊκού Κοινοβουλίου για την τροποποίηση του κώδικα συνόρων Σένγκεν.

Στη διάρκεια της θητείας του στο Ευρωπαϊκό Κοινοβούλιο, επίσης, ορίστηκε εισηγητής της έκθεσης για το Ευρωπαϊκό Λαϊκό Κόμμα για την δημιουργία του Ταμείου Ασύλου και Μετανάστευσης στην Ευρωπαϊκή Ένωση για την περίοδο 2014-2020. Τον Σεπτέμβριο του 2013, η Ολομέλεια του Ευρωπαϊκού Κοινοβουλίου ενέκρινε την έκθεσή του για την ευρωπαϊκή στρατηγική για τη νεολαία. 

Τον Δεκέμβριο του 2013, ο Γιώργος Παπανικολάου ανακοίνωσε πως δεν θα διεκδικήσει νέα θητεία στην Ευρωβουλή και ότι θα θέσει υποψηφιότητα για Δήμαρχος Γλυφάδας, ως επικεφαλής του συνδυασμού "Η Γλυφάδα μας". Τον Μάιο του 2014 εξελέγη Δήμαρχος Γλυφάδας, επικρατώντας στο δεύτερο γύρο με 62,93% του απερχόμενου δημάρχου Κώστα Κόκκορη.

Επί δημαρχίας του η Γλυφάδα έγινε ο πρώτος Δήμος που εισήγαγε την εξυπηρέτηση των πολιτών μέσω της ηλεκτρονικής πλατφόρμας Fix My City μέσω της οποίας οι δημότες μπορούν να εξυπηρετούνται μέσω του διαδικτύου. Το Νοέμβριο του 2016 ο Δήμος Γλυφάδας βραβεύτηκε για την εφαρμογή αυτή, στα Best City Awards

Επί των ημερών ως Δημάρχου Γλυφάδας του κατασκευάστηκε και λειτούργησε το νέο κοιμητήριο της πόλης που αποτελεί ένα πολύ σημαντικό έργο για την Γλυφάδα, ενώ ήταν πάγιο αίτημα της τοπικής κοινωνίας τα τελευταία τουλάχιστον 30 χρόνια. 

Στις δημοτικές εκλογές του Μαΐου του 2019, ο Γιώργος Παπανικολάου επανεξελέγη Δήμαρχος Γλυφάδας, κερδίζοντας από τον πρώτο γύρο με ποσοστό 79.01%.

Σαφή θέση κατά της λειτουργίας του Τραμ στην πόλη της Γλυφάδας έλαβε ο Δήμαρχος Γιώργος Παπανικολάου μέσω ανάρτησής του στα social media με αφορμή την προσωρινή διακοπή κυκλοφορίας του μέσου λόγω των έργων κατασκευής στην έκταση του Ελληνικού.

Παραπομπές
----------

1. ↑  «Ιστορία ΔΑΠ-ΝΔΦΚ Πανεπιστημίων». *ΔΑΠ-ΝΔΦΚ*. Ανακτήθηκε στις 25 Φεβρουαρίου 2016.
2. ↑  «Νικητής η ΔΑΠ και η ευαισθητοποίηση των φοιτητών στις εκλογές, Του Αποστολου Λακασα». *www.kathimerini.gr*. Ανακτήθηκε στις 22 Απριλίου 2016.
3. ↑  «Καθαρή νίκη, ευρεία συμμετοχή, Του Αποστολου Λακασα». *www.kathimerini.gr*. Ανακτήθηκε στις 22 Απριλίου 2016.
4. ↑  «Ο Γιώργος Παπανικολάου εξελέγη νέος πρόεδρος της ΟΝΝΕΔ». *In.gr*. Ανακτήθηκε στις 25 Φεβρουαρίου 2016.
5. ↑  «Συνέδριο ΟΝΝΕΔ : Επανεκλογή Γιώργου Παπανικολάου». *In.gr*.. Ανακτήθηκε στις 2017-01-09.
6. ↑  «Παραιτείται από πρόεδρος της ΟΝΝΕΔ ο ευρωβουλευτής Γιώργος Παπανικολάου». *In.gr*. Ανακτήθηκε στις 22 Απριλίου 2016.
7. ↑  «Γεώργιος ΠΑΠΑΝΙΚΟΛΑΟΥ». *www.europarl.europa.eu*. Ανακτήθηκε στις 25 Φεβρουαρίου 2016.
8. ↑  «Georgios Papanikolaou of Greece, member of the European Parliament...». *Getty Images* (στα Αγγλικά). Ανακτήθηκε στις 22 Απριλίου 2016.
9. ↑  «Τροποποίηση του κώδικα συνόρων του Σένγκεν: Εισηγητής του Ευρωπαϊκού Κοινοβουλίου ο ευρωβουλευτής της Ν.Δ. κ. Γ. Παπανικολάου». *www.giorgospapanikolaou.gr*. Ανακτήθηκε στις 22 Απριλίου 2016. [*νεκρός σύνδεσμος*]
10. ↑  «Γιώργος Παπανικολάου: Σημαντική αύξηση των κοινοτικών πόρων για την μετανάστευση και το άσυλο την περίοδο 2014-2020». *news247.gr*. Ανακτήθηκε στις 22 Απριλίου 2016. [*νεκρός σύνδεσμος*]
11. ↑  «tovima.gr - Ευρωκοινοβούλιο: Ενέκρινε προτάσεις κατά της ανεργίας των νέων». *TO BHMA*. Ανακτήθηκε στις 22 Απριλίου 2016.
12. ↑  «Υποψήφιος για το τιμόνι του δήμου Γλυφάδας ο Γιώργος Παπανικολάου». *news247.gr*. Ανακτήθηκε στις 22 Απριλίου 2016. [*νεκρός σύνδεσμος*]
13. ↑  «Σαρωτική νίκη Παπανικολάου στη Γλυφάδα». *newsit.gr*. Ανακτήθηκε στις 25 Φεβρουαρίου 2016.
14. ↑  «Δημοτικές - Περιφερειακές Εκλογές Μαιος 2014». *ekloges-prev.singularlogic.eu*. Ανακτήθηκε στις 22 Απριλίου 2016.
15. ↑  Interactive, Pegasus. «Καινοτομεί και εξυπηρετεί η πλατφόρμα «Fix my city»». *ethnos.gr*. Αρχειοθετήθηκε από το πρωτότυπο στις 9 Μαΐου 2017. Ανακτήθηκε στις 9 Ιανουαρίου 2017.
16. ↑  Δήμος Γλυφάδας (2016-10-25), *ΒΡΑΒΕΥΣΗ ΔΗΜΟΥ ΓΛΥΦΑΔΑΣ ΣΤΑ BEST CITY AWARDS*, ανακτήθηκε στις 2017-01-09
17. ↑  Newsroom (1 Νοεμβρίου 2018). «Νέο Κοιμητήριο στο Δήμο Γλυφάδας». *CNN.gr*. Ανακτήθηκε στις 11 Νοεμβρίου 2019.
18. ↑  «Αποτελέσματα εκλογών – Δήμος Γλυφάδας: "Περίπατος" Παπανικολάου!». *www.newsit.gr*. Ανακτήθηκε στις 11 Νοεμβρίου 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 309645533
* GND: 1054101345

 |

 |